MONITOR EXTERN Nr. 6

 

1. Analiza Comisiei Europene privind veto-ul impus statelor din Europa de Est pe piaţa comunitară a forţei de muncă

 

Comisia Europeană analizează în aceste zile restricţiile privind accesul cetăţenilor din Europa de Est pe piaţa forţei de muncă din Uniunea Europeană adoptate de statele membre actuale de teama unui aflux în masă după aderarea efectivă a zece noi state începând cu 1 mai 2004.

Purtătorul de cuvânt al executivului comunitar, Reijo Kempinen, a subliniat că oficialii europeni doresc să analizeze dacă măsurile deja adoptate de mai multe ţări sunt în conformitate cu Tratatul UE şi dacă "este o tendinţă care să merite atenţia Comisiei din punctul de vedere al compatibilităţii politice cu extinderea Uniunii".

Pentru a avea o imagine mai completă a situaţiei, Comisia a solicitat în noiembrie 2003 guvernelor să trimită informări pe această temă având în vedere că Tratatul de aderare permite statelor membre să aplice restricţionări la piaţa forţei lor de muncă în primii doi ani după aderarea efectivă a noilor membri. Dispoziţiile tranzitorii cuprinse în Tratatul de aderare sunt flexibile în aplicarea lor, ceea ce face dificilă furnizarea de informaţii exacte, având în vedere că fiecare din actualele state membre trebuie să ia o decizie privind accesul la propria piaţă a forţei de muncă pentru cetăţenii veniţi din Slovacia, Slovenia, Estonia, Ungaria, Letonia, Lituania, Polonia şi Republica Cehă. Fiecare din actualele state membre trebuie să informeze, totuşi, Comisia dacă intenţionează să continue să aplice legislaţia naţională pe o perioadă de maximum trei ani, caz în care ar fi necesar un permis de muncă, sau dacă va aplica normele comunitare privind libera circulaţie a forţei de muncă, conform cărora este permisă libera deplasare şi deţinerea unui loc de muncă în ţările membre.

Potrivit oficialilor europeni, în principiu, cinci ani după aderare, dispoziţiile privind acest moratoriu iau sfârşit. Totuşi, există posibilitatea ca un stat membru actual să ceară Comisiei autorizarea de a continua să aplice măsurile naţionale pe o perioadă de alţi doi ani în caz de perturbări grave pe piaţa forţei de muncă. Unele ţări care vor adera la UE la 1 mai 2004 şi-au exprimat deja interesul ca această problemă să fie abordată în cadrul Consiliului European din 25-26 martie a.c.

Purtătorul de cuvânt al Comisiei pe problema locurilor de muncă, Antonia Mocha, a subliniat că potrivit Tratatului de aderare măsurile de protecţie pot fi reciproce, astfel încât ţările care vor constata că cetăţenii lor nu au acces pe piaţa muncii dintr-o anumită ţară, pot închide propriile pieţe de muncă cetăţenilor din respectivele ţări. În ceea ce priveşte Ciprul, Tratatul nu cuprinde nici o restricţie privind libera circulaţie a muncitorilor din această ţară, iar în ce priveşte Malta nu se prevede decât posibilitatea invocării aşa-numitei "clauze de salvgardare".

Totodată, purtătorul de cuvânt al Comisiei a declarat că începând cu 1 mai 2004 nu va putea interveni nici o discriminare pe bază de naţionalitate şi, mai concret, pentru asigurările sociale nu există posibilitatea unor perioade tranzitorii. În acest fel, nici un stat membru nu poate priva un cetăţean provenit dintr-un stat nou aderat din Europa de Est de facilităţile sociale prevăzute în legislaţia sa internă.

În ce priveşte accesul la un loc de muncă, ţările UE trebuie să acorde prioritate statului membru nou-venit în faţa unor terţe ţări, numai câteva locuri de muncă din sectorul public putând fi rezervate conaţionalilor. Totuşi, la încheierea celor doi ani prevăzuţi după aderare, Comisia va prezenta un raport pe baza căruia Consiliul va revizui funcţionarea dispoziţiilor actuale.

În privinţa membrilor familiei lucrătorului provenit dintr-un stat nou aderat care, la data integrării, a fost admis legal pe piaţa forţei de muncă a unui stat membru actual timp de 12 luni sau mai mult, aceştia vor avea acces imediat la această piaţă. Dacă membrii familiei se reunesc după aderare, vor avea acces la piaţa forţei de muncă numai după o şedere de 18 luni sau după trecerea a trei ani de la aderarea la UE.

Marea Britanie, una dintre ţările cele mai alarmate de afluxul imigranţilor din Est, a stabilit că începând cu 1 mai 2004 aceştia "ori vor munci, ori vor trebui să plece", stabilind un registru de contracte pentru noii lucrători din Est. Obiectivul este ca imigranţii să nu beneficieze de ajutoarele sociale decât dacă dovedesc că au desfăşurat o activitate în câmpul muncii mai mult de doi ani.

Dintre celelalte state, doar Irlanda a asigurat că nu va stabili restricţii muncitorilor veniţi din statele nou aderate. Austria, care a stabilit un permis de muncă de doi ani pentru imigranţii din Est, îşi va extinde restricţiile pentru încă cinci ani. Suedia, ţară extrem de îngrijorată faţă de impactul asupra sistemului asigurărilor sociale, Germania, Franţa, Belgia şi Finlanda preconizează introducerea de permise de muncă pentru ceăţenii noilor parteneri. Spania doreşte să controleze sosirea muncitorilor din Est până în anul 2007. La rândul său, Italia nu a luat încă o decizie, în timp ce Danemarca a eliberat permise de muncă şi de şedere condiţionate de ocuparea unui loc de muncă timp de maximum şase luni, dar persoanele în cauză nu vor avea acces automat la sistemul asigurările sociale. Grecia şi Luxemburgul pledează pentru măsuri restrictive de până la doi ani, în timp ce Olanda a sugerat introducerea unei cote de 22.000 de imigranţi/an, iar Portugalia a stabilit o limită anuală de 6.500 de imigranţi de toate naţionalităţile care vor lucra în această ţară.

*

Cetăţenii din spaţiul Uniunii Europene doresc o politică unitară în materie de azil şi imigraţie, cu un sprijin clar faţă de egalitatea în drepturi pentru imigranţi, şi întărirea controlului asupra frontierelor, potrivit unui sondaj de opinie Eurobarometru în materie de justiţie şi afaceri interne, dat publicităţii la 8 martie a.c., la Bruxelles. 

Sondajul de opinie evidenţiază faptul că 66% dintre subiecţi doresc ca imigranţii să se bucure de egalitate în drepturi, iar 80% se declară favorabili întăririi controlului la intrarea pe teritoriul UE. Spaniolii sunt cei care susţin cel mai mult egalitatea în drepturi (86%), urmaţi de portughezi (81%), olandezi (77%) şi italieni (76%). Cei mai reticenţi sunt germanii (47% împotrivă), ca şi belgienii (45%) şi luxemburghezii (37%). 

În ceea ce priveşte întărirea controlului la intrarea în spaţiul UE pentru cetăţenii din terţe ţări, italienii şi grecii (89%) susţin luarea de măsuri concrete. Cei mai puţin favorabili acestor restricţii sunt britanicii (74%), belgienii (76%) şi spaniolii, irlandezii şi finlandezii (77%). 

În acelaşi timp, 56% dintre intervievaţi consideră că pe plan economic UE are nevoie de imigranţi. Cei mai fervenţi adepţi ai acestei idei sunt luxemburghezii (82%), irlandezii şi suedezii (78%). 56% dintre greci consideră că imigraţia nu este necesară din punct de vedere economic, opinie împărtăşită de 52% dintre germani şi 50% dintre belgieni. 

Sondajul Eurobarometru relevă faptul că 71% dintre subiecţi consideră că politica privind prevenirea şi lupta împotriva crimei organizate ar fi mai eficientă dacă s-ar lua mai multe hotărâri comune la nivelul UE decât la nivelul statelor membre. Cei mai favorabili gestionării comunitare a acestei probleme sunt francezii şi germanii (82%), luxemburghezii (78%), spaniolii şi portughezii (77%). Cei care se opun acestei idei sunt britanicii (48%), danezii (44%) şi suedezii (42%). 

În ceea ce priveşte cererile de azil, 85% dintre europeni sunt de acord cu normele comune în spaţiul UE, procentaj care urcă la 91% în cazul spaniolilor, 90% pentru olandezi, 89% pentru belgieni, 87% pentru greci şi francezi. 70% apreciază că acceptarea sau respingerea unei cereri de azil într-un stat membru ar trebui să se aplice automat în celelalte state.

 

2. Situaţia din Orientul Mijlociu

 

Ministrul israelian al Afacerilor Externe, Sylvan Shalom, a sugerat, la 2 martie a.c., la Londra, la finalul unei întrevederi cu omologul său britanic, Jack Straw, că retragerea integrală a trupelor şi coloniştilor din Fâşia Gaza ar putea fi o soluţie. "I-am prezentat lui Jack Straw mai multe variante privind retragerea coloniştilor israelieni din Fâşia Gaza", a precizat Sylvan Shalom. Potrivit oficialului israelian, detaliile unui plan de evacuare al coloniştilor din Fâşia Gaza nu au fost stabilite deocamdată. "Premierul Ariel Sharon va prezenta mai întâi acest proiect Statelor Unite, în martie, în timpul vizitei pe care o va întreprinde în această ţară", a adăugat el. Recent, au fost făcute publice pentru prima dată informaţii referitoare la planul premierului Ariel Sharon privind evacuarea a 17 dintre cele 21 de colonii din Fâşia Gaza, în cadrul unei separări unilaterale de palestinieni. "Dacă vom obţine sprijinul SUA, atunci îl vom obţine şi pe cel al comunităţii internaţionale înainte de a prezenta acest plan Guvernului şi Knesset-ului", a subliniat S. Shalom. 

La rândul său, Jack Straw a reiterat sprijinul Marii Britanii faţă de "foaia de parcurs", reamintind că ţara sa doreşte sistarea ocupaţiei din Cisiordania şi Fâşia Gaza. "Vrem ca evreii din coloniile evacuate din Fâşia Gaza să fie strămutaţi pe teritoriul israelian şi nu în Cisiordania", a precizat J. Straw. 

Cu toate acestea, mass-media israeliene au prezentat faptul că premierul israelian, Ariel Sharon, a propus desfiinţarea a doar zece colonii evreieşti din Cisiordania, în cadrul planului de separare de teritoriile palestiniene. Această intenţie a fost discutată în cadrul unei întrevederi între Ariel Sharon şi liderul Partidului Muncii, Shimon Peres. Până în vara anului 2004, A. Sharon intenţionează să aplice unilateral un plan care prevede retragerea coloniilor evreieşti din teritoriile palestiniene, în cazul în care până atunci nu se vor înregistra progrese în negocierile cu palestinienii. 

Premierul israelian s-a întâlnit cu subsecretarul american de stat pentru Orientul Mijlociu, William Burns, cu Stephen Hadley, vicepreşedinte al Consiliului Securităţii Interne şi cu responsabilul cu dosarul Orientului Mijlociu în cadrul Consiliului, Elliot Abrahams, pentru a prezenta planul de separaţie unilaterală. Ambasadorul Statelor Unite în Israel a anunţat că Administraţia americană nu a luat încă nici o decizie asupra planului unilateral de separare de palestinieni. 

O serie de oficiali din cadrul cvartetului pentru Orientul Mijlociu sunt de părere că o retragere israeliană trebuie să ţină cont de opinia palestinienilor. Noul emisar rus pentru Orientul Mijlociu, Aleksander Kalughin, a declarat că retragerea din Fâşia Gaza ar stimula procesul de pace, dar trebuie realizată în cooperare cu palestinienii. De asemenea, trimisul special al ONU, Terje Roed Larsen, a apreciat că această măsură este în concordanţă cu obiectivele cvartetului, însă nu trebuie decisă în mod unilateral.

"Nu ne pronunţăm încă în legătură cu acest plan deoarece documentul urmează să fie supus aprobării Knesset-ului", a declarat ambasadorul american Daniel Kurtzer, într-o conferinţă de presă. "Statele Unite au avut discuţii preliminare cu Guvernul israelian pe această temă", a continuat D. Kurtzer, precizând că SUA se vor implica în continuare în procesul de pace din Orientul Mijlociu, indiferent de rezultatul alegerilor prezidenţiale din noiembrie, din Statele Unite. Potrivit lui D. Kurtzer, cvartetul, alcătuit din Statele Unite, ONU, Rusia şi Uniunea Europeană, se va întruni în cel mai scurt timp, la Washington pentru a discuta despre "foaia de parcurs", planul de pace care prevede înfiinţarea unui stat palestinian până în 2005. 

Recent, secretarul de stat american, Colin Powell, a declarat că SUA redactează un vast plan internaţional pentru susţinerea reformelor şi democratizării în Orientul Mijlociu, care ar putea fi lansat la summit-ul G8 din iunie a.c sub denumirea de "Greater Middle-East Initiative" (Iniţiativa pentru Marele Orient Mijlociu). SUA se tem că, fără aceste reforme, regiunea va continua să constituie pe termen lung un focar de tensiuni şi de terorism.

Proiectul american, care se referă la zona care acoperă teritoriile cuprinse între Maroc şi Afganistan, prevede democratizarea regiunii, realizarea de reforme ale învăţământului, pentru înlăturarea influenţei fundamentaliştilor musulmani, promovarea drepturilor femeilor şi a deschiderii economice. Statele arabe, care resping iniţiativa americană, au insistat asupra hotărârii lor de a promova reforme care să răspundă propriilor necesităţi şi care să nu fie impuse din exterior.

Proiectul american pentru Orientul Mijlociu nu reprezintă un înlocuitor al procesului de pace israelo-palestinian, a declarat, la Bruxelles, subsecretarul american de stat pentru afaceri politice, Marc Grossman. "Nu este un înlocuitor, însă aceasta nu este o scuză pentru stoparea negocierilor de pace", a menţionat Marc Grossman, într-un discurs referitor la Orientul Mijlociu susţinut în faţa ambasadorilor NATO reuniţi la sediul Consiliului Atlanticului de Nord de la Bruxelles. "Una dintre chestiunile pe care le-am spus de fiecare dată (...) este că nimeni nu trebuie să creadă că iniţiativa noastră de a sprijini reformele din Orientul Mijlociu reprezintă un înlocuitor care să ne vină în sprijinul intereselor noastre în cadrul procesului de pace din această regiune. Este adevărat că reformele nu pot fi promovate în lipsa unei păci globale în regiune", a subliniat responsabilul american. 

Miniştrii de externe din cadrul Ligii Arabe au participat la începutul lunii martie la o reuniune consacrată restructurării organizaţiei panarabe şi situaţiei din Orientul Mijlociu. 

Egiptul, prin intermediul ministrului său de externe Ahmed Maher, a lansat o contrainiţiativă la proiectul american "Marele Orient Mijlociu", propunând lumii arabe să continue propriile reforme interne şi să coopereze "în mod condiţionat cu ţările prietene". Demnitarul egiptean le-a explicat omologilor săi că iniţiativa ţării sale "răspunde tuturor acelora care cred că poate exista un model prefabricat ce poate fi aplicat, respectându-se tradiţiile şi trăsăturile specifice ale fiecărui stat, în condiţii de egalitate". 

Majoritatea statelor arabe, inclusiv Egiptul şi Arabia Saudită, considerate aliaţi strategici ai SUA în regiune, au criticat proiectul american care stipulează încurajarea reformelor democratice şi deschiderea economică, în lumea arabă şi în alte state musulmane. Pe de altă parte, şefii diplomaţiilor arabe vor examina un proiect elaborat de Egipt, Arabia Saudită şi Siria, privind reformarea Ligii Arabe (21 de ţări şi Autoritatea Naţională Palestiniană), care va fi supus spre dezbatere şi aprobare la viitorul summit al Ligii Arabe ce se va desfăşura la Tunis, în zilele de 29 şi 30 martie a.c. 

Un alt punct al reuniunii arabe, ale cărei lucrări au durat patru zile, îl reprezintă examinarea propunerii de reformă a Ligii, avansată de Iordania, Yemen, Sudan, Qatar şi Libia, care au ameninţat că părăsesc organizaţia, pe care o acuză de lipsă de eficacitate în probleme critice, de exemplu războiul din Irak şi conflictul israeliano-palestinian.

Franţa şi Germania s-au distanţat de proiectul american pentru Orientul Mijlociu, cerând Uniunii Europene să elaboreze o abordare distinctă şi complementară celei propuse de Statele Unite. Oficialii celor două state insistă asupra necesităţii soluţionării conflictului israelo-palestinian în conformitate cu Strategia de securitate a Uniunii Europene, adoptată în luna decembrie 2003. Ei au atras atenţia că, în absenţa unei astfel de reglementări, există puţine şanse de rezolvare a celorlalte probleme din Orientul Mijlociu. 

"Uniunea Europeană trebuie să promoveze o abordare distinctă, complementară celei a Statelor Unite şi să depună eforturi prin intermediul propriilor instituţii şi instrumente", se arată într-un document comun, elaborat de Franţa şi Germania şi intitulat "Parteneriat strategic pentru un viitor comun cu Orientul Mijlociu". "Toate statele şi societăţile implicate şi-au exprimat obiecţiile colective faţă de orice încercare de impunere a unui «model» extern", au subliniat oficiali ai celor două state, care sunt de părere că orice iniţiativă vizând Orientul Mijlociu trebuie să ia în calcul nevoile şi aspiraţiile regiunii. "Trebuie să ţinem cont de sentimentul naţional şi de identitatea fiecărei ţări (...) şi să evităm capcana unei abordări globale, care ignoră caracteristicele naţionale şi stigmatizează Islamul, pe motiv că nu este compatibil cu lumea modernă", se arată în document. 

 

3. Situaţia din Irak

 

Analiştii politici subliniază că atacurile asupra moscheilor sau a personalităţilor religioase din Irak atrag atenţia asupra tensiunilor profunde existente între comunităţile şiită şi sunnită, devenite vizibile după înlăturarea de la putere a lui Saddam Hussein. Membrii celor două comunităţi se acuză reciproc după aceste atacuri şi acuză, împreună, forţele de coaliţie de neglijenţă sau chiar complicitate. În cazul unora dintre atentate, musulmanii au acuzat Israelul sau chiar Statele Unite. 

Unul dintre cele mai grave atentate la adresa comunităţii şiite a fost cel comis la Najaf, în august 2003, soldat cu asasinarea înaltului cleric Muhammad Baqr al-Hakim şi uciderea altor câteva zeci de persoane. Atentatul a fost urmat de alte atacuri, cele mai sângeroase fiind comise în moschei din Bagdad şi Karbala, în timpul unei importante sărbători şiite. 

Şi comunitatea sunnită a fost atacată, chiar dacă nu pe scară atât de largă. În decurs de numai câteva zile, în luna octombrie 2003 au avut loc cel puţin trei atacuri cu arme de foc asupra unor sunniţi, la moschei din vestul Bagdadului. Moscheile au devenit ţinte evidente ale atacurilor cu motivaţie religioasă, dar şi a celor care au drept scop intensificarea tensiunilor în Irak. Dacă atentatele asupra forţelor coaliţiei, poliţiei civile sau instituţiilor internaţionale provoacă reacţii contradictorii în rândurile irakienilor, atacurile asupra moscheilor îi determină pe musulmani să iasă în stradă pentru a cere răzbunare. 

Tensiunile dintre cele două comunităţi religioase sunt prezente în toate ţările musulmane unde trăiesc şiiţi şi sunniţi. Rivalitatea tradiţională dintre cele două comunităţi îşi are originea în schisma petrecută cu 1.400 de ani în urmă, dar în Irak situaţia a fost agravată de oprimarea majorităţii şiite în perioada regimului lui Saddam Hussein. Cele două comunităţi, alături de alte grupuri etnice, se află într-un moment dificil, când încearcă să îşi definească rolul şi să obţină prerogative în cadrul viitorului stat irakian. 

În situaţia tensionată din Irak, atacurile asupra moscheilor provoacă nemulţumire şi faţă de trupele de ocupaţie, care, conform legislaţiei internaţionale, sunt responsabile pentru asigurarea securităţii populaţiei din zona pe care o controlează. Forţele americane au anunţat recent că au descoperit un document de 17 pagini, al cărui autor este un membru influent al reţelei Al-Qaeda, care cerea comiterea de atacuri asupra unor obiective şiite, în vederea radicalizării sunniţilor şi a aducerii lor în rândurile reţelei. Autorul mesajului, militantul Abu Musab Zarqawi, afirmă că această campanie trebuie lansată înainte de "ora zero", când Statele Unite vor preda puterea unei administraţii irakiene.

*

Membrii Executivului irakian au aprobat, la 8 martie a.c., textul Constituţiei provizorii, şi au semnat Legea fundamentală, a anunţat purtătorul de cuvânt al principalului partid şiit. Primul care a semnat Legea fundamentală de tranziţie a fost preşedintele în exerciţiu al Consiliului de guvernare irakian, Mohammad Bahr al-Ulum, urmat de ceilalţi membri ai executivului sau de reprezentanţii lor. Administratorul american în Irak, Paul Bremer, a afirmat că executivul irakian "a făcut un pas important semnând Constituţia provizorie a Irakului". 

Ceremonia a fost deja amânată de două ori, la 3 martie, ca urmare a atentatelor comise cu o zi înainte, la Bagdad şi Karbala, iar apoi, la 5 martie, din cauza divergenţelor de ultimă oră asupra unui articol considerat favorabil pentru kurzi.

 

4. Opinia unor ambasadori ai NATO privind traficul de fiinţe umane

 

Marile provocări în planul politicii externe actuale sunt problemele transnaţionale care necesită abordări multilaterale concertate dacă se doreşte într-adevăr rezolvarea lor, apreciază Nicholas Burns şi Kai Eide, ambasadorul SUA, respectiv ambasadorul Norvegiei la NATO, într-un studiu publicat de cotidianul "International Herald Tribune".

Este incontestabil că globalizarea a adus cu sine o serie întreagă de beneficii, însă latura ei mai puţin plăcută a facilitat răspândirea unor tare globale, de la proliferarea terorismului la traficul de droguri. Cu toate acestea puţine sunt problemele mai acute şi mai devastatoare pentru cei implicaţi decât traficul brutal de fiinţe umane, consideră cei doi diplomaţi. Comerţul cu sclavi de factură modernă, traficul de fiinţe umane "goleşte victimele de orice demnitate umană, alimentează corupţia şi crima organizată şi pun în pericol sănătatea publică şi individuală". Autorităţile americane estimează că anual, pe întreg globul, circa 800.000 de bărbaţi, femei şi copii sunt cumpăraţi, vânduţi şi transportaţi împotriva voinţei lor în diverse locuri ale lumii pentru a fi exploataţi sexual sau forţaţi să muncească.

Traficul de fiinţe umane este un fenomen care afectează SUA, Norvegia şi alte state aliate şi partenere din cadrul blocului nord-atlantic, având potenţialul chiar de a slăbi şi destabiliza democraţiile fragile în curs de consolidare din Europa Centrală şi de Est. Cei doi ambasadori consideră că, deşi statele din cadrul NATO au acţionat în direcţia stopării reţelelor de acest gen, totuşi nu există în prezent o politică la nivelul întregii Alianţe care să coordoneze eforturile celor 46 de state din cadrul Consiliului parteneriatului euro-atlantic. În plus, NATO are responsabilitatea specială de a asigura că forţele sale nu contribuie la această problemă globală.

Recent, misiunile americană şi norvegiană la NATO, în cooperare cu Centrul pentru Studii Strategice şi Internaţionale, au găzduit prima conferinţă pe care Alianţa a ţinut-o pe marginea problemei traficului de fiinţe umane, din octombrie 2003, SUA şi Norvegia lansând o dezbatere pe tema acestui fenomen internaţional, cu accent pus pe traficul de femei şi copii. Cei doi ambasadori au propus ca NATO să pună la punct, până în aprilie 2004, o politică care să contribuie la combaterea acestui gen de trafic. SUA şi Norvegia tratează cu deosebită seriozitate această chestiune, cele două guverne arătându-se decise să acţioneze în direcţia eradicării fenomenului. La 25 februarie a.c., preşedintele american George W. Bush a semnat Directiva prezidenţială privind securitatea naţională, în care se reafirmă angajamentul SUA în direcţia combaterii traficului de acest gen şi instituirii unei politici de toleranţă zero în cazul întregului personal militar american, inclusiv al trupelor de menţinere a păcii din Balcani. De asemenea, la 30 ianuarie a.c., adjunctul ministrului american al apărării, Paul Wolfowitz, a semnat un memorandum al Ministerului Apărării, în care se afirmă că traficul de persoane "este incompatibil cu valorile militare şi nu va fi înlesnit în nici un fel".

Şi guvernul norvegian a fost activ implicat în a atrage atenţia asupra fenomenului în discuţie şi a luat măsuri în direcţia ameliorării lui. În urmă cu un an, Norvegia a adoptat un plan de acţiune de combatere a traficului de femei şi copii, a cărui implementare are loc în intervalul 2003-2005, în baza unui buget estimat la 1,3 milioane de euro.

Tot pe această temă, cele două misiuni, americană şi norvegiană, au convocat, recent, la Bruxelles, experţi pe această problemă globală în vederea identificării tuturor dimensiunilor ei, a efectelor asupra operaţiunilor NATO şi pentru a decide în consecinţă care este cea mai adecvată politică pe care Alianţa o poate adopta pentru combaterea fenomenului. SUA şi Norvegia susţin ca fiecare stat să ia măsuri, inclusiv revizuirea pregătirilor naţionale ce au loc înainte de o desfăşurare de forţe, pentru a se asigura că trupele lor care participă la operaţiunile NATO nu sunt implicate în vreun fel în această problemă. Totodată, este nevoie de conceperea unor modalităţi prin care toate aceste eforturi să fie evaluate în cadrul analizelor întreprinse de inspectorii generali ai Alianţei.

 

5. Raportul Organizaţiei Internaţionale pentru Controlul Stupefiantelor (OICS)

 

Europa a rămas, în 2003, principalul producător mondial de droguri sintetice, în special extasy, se arată în raportul anual al Organizaţiei Internaţionale pentru Controlul Stupefiantelor (OICS), publicat, la 3 martie a.c., la Viena. 

"Olanda a continuat să fie ţara de origine a celor mai mari cantităţi de extasy confiscate pe plan mondial", se afirmă în raportul agenţiei ONU. În acelaşi timp, numărul de laboratoare clandestine descoperite în Ucraina a crescut, o situaţie similară înregistrându-se în Polonia, în ţările baltice, în România şi în Cehia. 

Fabricarea drogurilor sintetice necesită substanţe chimice specifice, precursori, motiv pentru care OICS a cerut statelor europene să intensifice controlul asupra produselor utilizate la fabricarea ilicită a drogurilor. "În fiecare an, mai mult de 100 de tone de metilen-dioxi-fenil-fosfonă, precursor al extasy-ului - care nu are aproape nici o utilizare legală -, sunt introduse clandestin din China în Europa", remarcă agenţia ONU, care cere Uniunii Europene să coopereze cu autorităţile chineze pentru a stopa acest trafic. 

Constatând că răspândirea canabisului în Europa este îngrijorătoare, OICS şi-a manifestat preocuparea faţă de utilizarea acestui drog de către tineri, "în scopuri recreative". "Tendinţa «promovării culturale» a acestui drog de către presă şi sporirea numărului de abuzuri, în special în locurile de distracţie, duce la subestimarea riscurilor implicate de utilizarea canabisului. Scăderea controlului asupra utilizării canabisului, care ar putea favoriza cultivarea ilicită a acestuia, poate ridica obstacole în calea demersurilor pentru eradicarea acestor culturi şi poate afecta lupta împotriva traficului de droguri pe plan european şi mondial", se subliniază în raport. 

Conform agenţiei, mai mult de 46% dintre tinerii europeni cu vârste între 15-24 de ani au fost incitaţi să consume canabis, iar 29% au utilizat acest drog. Canabisul a fost încercat de 20% din tinerii din Franţa, de 15% din spanioli, 13% din britanici, 12% din danezi şi olandezi. Ţările cel mai puţin afectate de consumul de droguri sunt Austria, Grecia, Luxemburg, Portugalia şi Suedia. 

OICS remarcă faptul că heroina este consumată mai ales în Europa Centrală şi de Est. "După doi ani în care s-au obţinut recolte excepţionale de opiu în Afganistan, ne aşteptăm la o intensificare a traficului din Balcani şi Europa Centrală, mai ales din cauza refacerii stocurilor", apreciază agenţia ONU. "În Europa Occidentală, reluarea traficului poate duce la creşterea consumului de heroină şi a numărului de decese cauzate de acest drog. (...) Numărul de infecţii cu HIV la consumatorii de droguri injectabile continuă să crească îngrijorător în statele baltice, Rusia şi Ucraina", adaugă raportul OICS.

 

6. Bilanţul mandatului preşedintelui rus Vladimir Putin

 

Analiştii politici consideră că preşedintele rus, Vladimir Putin, intenţiona, în momentul în care a preluat puterea, să instituie "un stat puternic, fondat pe respectarea democraţiei, însă continuarea reformelor şi restaurarea puterii centrale au fost însoţite de o deviaţie autoritară". 

Controlul exercitat de Administraţie asupra Parlamentului a permis adoptarea unor legi care au înscris Rusia pe calea reformelor. În acest mod au fost promovate măsurile fiscale, care au instituit taxa unică de impozit pe profit de 13%, codul funciar, care a permis ca pământul să devină proprietate privată, reforma pensiilor şi codului muncii, precum şi un proiect de reformă pentru domeniul electricităţii. 

În schimb, Parlamentul şi-a pierdut funcţia de organism de control asupra activităţii Guvernului. Analiştii remarcă faptul că populaţia ţării nu este îngrijorată de acest aspect, problema principală constituind-o nivelul de trai, după perioada sovietică şi regimul lui Boris Elţîn. 

Ca urmare a influenţei exercitate de Vladimir Putin asupra presei, ruşii au acordat partidului Rusia Unită (pro-Putin) majoritatea voturilor în ultimile alegeri parlamentare, astfel încât această formaţiune a obţinut două treimi din locurile Parlamentului. 

Lupta împotriva sărăciei, unul dintre obiectivele prioritare ale mandatului lui V. Putin, a condus la scăderea numărului persoanelor cu venituri minime de la 32% la 22%, în decurs de trei ani. Acest lucru a fost posibil datorită creşterii economice rezultate în urma sporirii vânzărilor de petrol, Rusia fiind un important exportator de hidrocarburi. 

În ceea ce priveşte alte două obiective - stabilirea unei "verticalităţi a puterii" şi "dictatura legii" - rezultatele sunt semnificativ mai slabe. Super-prefecţii care-l reprezintă pe preşedintele ţării în şapte districte ale ţării au o influenţă limitată. De asemenea, nu au fost luate măsurile necesare pentru anihilarea arbitrariului administrativ. "Pe viitor, cele mai mari probleme par a fi corupţia, birocraţia, atitudinea selectivă şi imprevizibilă a organelor guvernamentale, inclusiv a celor judiciare", a declarat Boris Fiodorov, fost ministru al finanţelor. El s-a referit la acţiunile juridice declanşate, anul trecut, împotriva directorilor grupului petrolier Iukos, inclusiv a preşedintelui acestuia, Mihail Hodorkovski, reţinut pentru fraudă fiscală. O acţiune care se înscrie în aceeaşi linie i-a determinat pe doi miliardari ruşi, Boris Berezovski şi Vladimir Gusinski, să se refugieze în străinătate, după ce V. Putin a preluat puterea. 

Potrivit analiştilor, "cel mai sumbru aspect al bilanţului lui Vladimir Putin rămâne acapararea unei importante părţi a presei şi continuarea conflictului din Cecenia". În ceea ce priveşte conflictul cecen, început în 1999, acesta continuă sub forma unor confruntări periodice şi a unor atentate sângeroase. 

În domeniul politicii externe, Rusia nu a beneficiat decât într-o mică măsură de cooperarea sa cu ţările occidentale în lupta împotriva regimului talibanilor. Autorităţile ruse nu s-au putut opune deciziei Statelor Unite de a renunţa la Tratatul ABM, precum şi extinderii NATO până la frontierele sale. 

În privinţa eforturilor depuse pentru integrarea fostelor republici sovietice într-o nouă uniune, acestea au fost contracarate de atragerea statelor respective în Uniunea Europeană şi Alianţa Nord-Atlantică.

 

7. Alegerile parlamentare din Grecia

 

Circa zece milioane de cetăţeni greci au fost chemaţi la urne, la 7 martie a.c. pentru a-i desemna pe cei 300 de membri ai Parlamentului, conservatorii din Partidul Noua Democraţie conducând în sondajele de opinie preelectorale în faţa socialiştilor din PASOK. 

Formaţiunea PASOK, condusă de fostul ministru de externe Georgios Papandreou, a încercat să obţină al patrulea mandat consecutiv din anul 1993 şi până în prezent, mizând în special pe o schimbare a platformei politice. Partidul Noua Democraţie, avându-l ca lider pe Costas Caramanlis, în vârstă de 47 de ani, a mizat pe scăderea popularităţii PASOK. La alegeri au participat şi alte două formaţiuni politice: SYN, o formaţiune de stânga creditată cu 3% din voturi, şi Partidul Comunist (KKE), creditat cu 5,5% din voturile electoratului.

La ultimele alegeri parlamentare, care au avut loc în anul 2000, PASOK a obţinut 43,79% din voturi în timp ce Partidul Noua Democraţie a obţinut 42,73% din voturi.

Potrivit analiştilor, noul guvern va trebui să se ocupe de problema reunificării Ciprului şi să continue pregătirea Jocurilor Olimpice din luna august a.c. 

Potrivit rezultatelor anunţate Ministerul de Interne, Partidul Noua Democraţie a câştigat alegerile legislative din Grecia, obţinând 45,51% din voturi, PASOK obţinând 40,58% din voturile electoratului. Celelalte partide au obţinut următoarele rezultate: Partidul Comunist - 5,81%, SYN - 3,21%, Partidul LAOS (de extremă dreaptă) - 2,17%, iar DIKKI (populişti, disidenţi PASOK) - 1,77%. Astfel, Noua Democraţie a obţinut 165 de mandate parlamentare, PASOK- 117, KKE - 12, iar SYN - 6.

Preşedintele Greciei, Constantinos Stephanopoulos, l-a numit pe liderul partidului Noua Democraţie, Costas Caramanlis, în funcţia de premier al statului elen. C. Stephanopoulos a anunţat, de asemenea, că va pregăti toate documentele necesare pentru ca noul cabinet să poată depune jurământul la 9 martie a.c.. 

Până la depunerea jurământului către membrii noului executiv, atribuţiile lor vor fi îndeplinite de miniştrii din guvernul anterior, după care PASOK, care a pierdut alegerile, va deveni principalul partid de opoziţie din parlamentul elen.

Potrivit analiştilor, după înfrângerea suferită în alegerile parlamentare, PASOK se va găsi în opoziţie, după două decenii în care, cu mici întreruperi, s-au aflat la putere, între care trei mandate succesive din anul 1993. În urma acestor rezultate, Costas Karamanlis, şeful ND, va deveni, la 47 de ani, cel mai tânăr premier grec din anul 1945. Guvernul său, pe care l-a anunţat drept unul "flexibil şi cu noi cadre tinere", va trebui să aibă ca priorităţi imediate negocierile în vederea reunificării Ciprului şi încheierea lucrărilor pentru Jocurile Olimpice din această vară, lucrări aflate în mare întârziere. 

În primele sale declaraţii făcute după anunţarea victoriei, Costas Karamanlis a promis concetăţenilor săi că Jocurile Olimpice din august vor fi "cele mai sigure şi cele mai reuşite". În ceea ce priveşte Ciprul, Costas Karamanlis a promis că va face tot posibilul pentru găsirea unei soluţii "juste, operaţionale şi europene". 

La rândul său, PASOK va continua, de pe banca opoziţiei, să găsească o soluţie viabilă pentru insula divizată a Ciprului, "o problemă de o importanţă majoră care intră într-o etapă foarte dificilă", după cum a apreciat Georgios Papandreou, fost ministru de externe şi artizan al apropierii relaţiilor turco-elene. 

Victoria în alegeri a conservatorilor eleni confirmă, potrivit analiştilor, "virajul spre dreapta politică în Europa, Grecia alăturându-se astfel unor ţări precum Austria, Danemarca, Spania, Franţa, sau Italia, deja guvernate de conservatori". Pe plan intern, analiştii consideră că acest rezultat "pune capăt dinastiei politice locale a socialiştilor, Georgios Papandreou nemaiputând convinge electoratul de o reînnoire a formaţiunii sale", în fruntea căreia el i-a succedat din ianuarie a.c. premierului în exerciţiu, Costas Simitis.

